U-I-320/97
Natisni
Opravilna št.:
U-I-320/97
Datum odločitve:
17. 6. 1999
Objavljeno:
OdlUS VIII, 160
ECLI:
ECLI:SI:USRS:1999:U.I.320.97
Akt:
Zakon o spremembah in dopolnitvah Zakona o graditvi objektov (Uradni list RS, št. 59/96) (ZGO), 1. odst. 26. č in 76. a čl.

Statut Inženirske zbornice Slovenije (Uradni list RS, št. 7/97)
Izrek:
Postopek za preizkus pobude za začetek postopka za oceno ustavnosti prvega odstavka 26. č in 76. a člena Zakona o spremembah in dopolnitvah Zakona o graditvi objektov in Statuta Inženirske zbornice Slovenije se ustavi.
Evidenčni stavek:
Ker pobudnik ni dopolnil pobude, je Ustavno sodišče postopek ustavilo.
Geslo:
Nepopolna vloga in njena nedopolnitev v določenem roku.
Pravna podlaga:
Zakon o Ustavnem sodišču (ZUstS), 3. odst. 28. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Elektrotehniško društvo, Maribor
Datum vloge:
12. 12. 1997
Vrsta odločitve:
sklep
Vrsta rešitve:
ustavitev
Dokument:
US19535
Dokument v PDF obliki:
U-I-320-97.pdf
117 KB
Prenesite datoteko
U-I-320/97
17. 6. 1999
S K L E P
Ustavno sodišče je v postopku za preizkus pobude
Elektrotehniškega društva, Maribor, na seji dne 17. junija 1999
s k l e n i l o :
Postopek za preizkus pobude za začetek postopka za oceno ustavnosti prvega odstavka 26.č in 76.a člena Zakona o spremembah in dopolnitvah Zakona o graditvi objektov (Uradni list RS, št. 59/96) in Statuta Inženirske zbornice Slovenije (Uradni list RS, št. 7/97) se ustavi.
O b r a z l o ž i t e v
1. Pobudnik izpodbija ustavnost določb prvega odstavka 26.č in 76.a člena Zakona o spremembah in dopolnitvah Zakona o graditvi objektov (v nadaljevanju: ZGO-B) in z navedenimi določbami povezanega Statuta Inženirske zbornice Slovenije (v nadaljevanju: Statut). V 76.a členu ZGO-B je predvideno, da se inženirji, ki delajo pri graditvi objektov in urbanističnem načrtovanju, ter drugi inženirji, če tako določa Zakon, združujejo v Inženirsko zbornico Slovenije. Iz navedenih določb ZGO-B (in tudi iz nekaterih drugih določb ZGO-B, npr. iz 26.a, 26.b, 33. in 39. člena) po mnenju pobudnika sledi, da je članstvo in združevanje v Inženirsko zbornico obvezno za vse tiste inženirje, ki delajo pri graditvi objektov in urbanističnem načrtovanju. Z navedenimi določbami ZGO-B naj bi bila po mnenju pobudnika veliki večini inženirjev kršena svoboda združevanja po drugem odstavku 42. člena Ustave, zato naj bi bile te določbe v nasprotju z Ustavo. Iz 26.č člena po mnenju pobudnika sledi, da sme inženir svojo identifikacijsko številko uporabljati samo skupaj z enotnim žigom projektivnega podjetja.
Navedene določbe inženirju, ki želi pridobiti status pooblaščenega inženirja, ne dopuščajo proste zaposlitve oziroma ga vežejo na zaposlitev pri točno določeni gospodarski družbi. Z Izpodbijanimi določbami naj bi bila po mnenju pobudnika veliki večini inženirjev kršena pravica svobode dela iz 49. člena Ustave.
2. Ker je bila pobuda pomanjkljiva, je Ustavno sodišče pobudnika pozvalo, naj jo dopolni, predvsem s podrobnejšo utemeljitvijo pravnega interesa za njeno vložitev. Pri tem je Ustavno sodišče pobudnika opozorilo na posledice, ki jih Zakon o Ustavnem sodišču (Uradni list RS, št. 15/94 - v nadaljevanju: ZUstS) predvideva za primer, če pobudnik v določenem roku ne bo dopolnil pobude.
3. Pobudnik je v odgovoru navedel, da je pobudo vložil bivši predsednik društva, ki je medtem umrl. Ker v arhivih društva ni bilo kopije dopisa s pobudo, je društvo zaprosilo Ustavno sodišče za kopijo dopisa, da bi lahko pripravilo dopolnitev pobude. Ustavno sodišče je pobudniku poslalo navedeno kopijo pobude in mu pri tem določilo nov rok za dopolnitev pobude.
Ustavno sodišče dopolnitve ni prejelo, zato je v skladu s tretjim odstavkom 28. člena ZUstS postopek ustavilo.
4. Ustavno sodišče je sprejelo ta sklep na podlagi tretjega odstavka 28. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, dr. Miroslava Geč - Korošec, Milojka Modrijan, dr. Mirjam Škrk, dr. Lojze Ude in dr. Dragica Wedam - Lukić. Sklep je sprejelo soglasno.
P r e d s e d n i k :
Franc Testen